मुझे भाई के लिए माँ की गोद सबसे जल्दी खाली करनी पड़ी। इस स्थिति ने मुझे माँ से भी ज़्यादा बड़ी बहन के नज़दीक किया। बड़ी बहन साहित्य की विद्यार्थी थी। उसके बीए, एमए, के पाठ्यक्रम के प्रसाद, निराला, महादेवी, प्रेमचंद, धर्मवीर भारती ही नहीं, बल्कि तुलसी, सूर, केशव, मीरा, और कबीर मुझे छठी कक्षा से ही पढ़ने के लिए उपलब्ध होते चले गए। मुझे पता ही नहीं चला कि कब मेरे मानस का दूध इस जमावन से दही में तब्दील हो गया।